奉使契丹二十八首 木葉山
作者：蘇轍
朝代：宋

paragraphs: 奚田可耕鑿，遼土直沙漠。
蓬棘不復生，條幹何由作。
茲山亦沙阜，短短見叢薄。
冰霜葉墮盡，鳥獸紛無託。
乾坤信廣大，一氣均美惡。
胡爲獨窮陋，意似鄙夷落。
民生亦復爾，垢汙不知怍。
君看齊魯間，桑柘皆沃若。
麥秋載萬箱，蠶老簇千箔。
餘粱及狗彘，衣被遍城郭。
天工本何心，地力不能博。
遂令堯舜仁，獨不施禮樂。